Цу сохьта т1ебеттабеллачу муридаша озийна схьадаьккхира Баху-Меседун коьртара к1айн шолан йовлакх, цуьнан букъ, чухула йухучу кучаца а битина, муш буцуш йина стомма шед етта йолийра. Адам цецдаьлла 1адийначохь лаьттара шена гушдолчо. Амма пхоьзза тоьхначул т1аьхьа имаман нана кхетамчуьра елира. Шемала сацийра чалтачан куьг, шен нанна хьалха гор вуьйжира иза. Ч1ог1а лан хала сурт х1оьттира нохчашна, шейн ненах-м шед хьакхийнарг а вуьйр волуш болчу. Кхузахь волу жима а, воккха а нохчо шаьлтана т1е куьг диллина лаьттара. Шемал воцуш кхин хилча, ма декъаза вара и. Адаманна ма да и т1е! Зударийн маьхьарий девлира. Божарел осала бац нохчийн зударий а. Дийхира цара Шемале нанна гечдар.